b'\n_START_ARTICLE_\nHvithodeand\n_START_SECTION_\nBiologi\n_START_PARAGRAPH_\nArten m\xc3\xa5ler cirka 43\xe2\x80\x9348 cm og hannen veier omkring 553\xe2\x80\x93865 g, mens hunnen gjerne veier cirka 510\xe2\x80\x93900 g. Vingespennet utgj\xc3\xb8r typisk cirka 62\xe2\x80\x9370 cm._NEWLINE_Hvithodeand har et eiendommelig nebb som har oppsvulmet base. Nebbet er bl\xc3\xa5tt i hekkedrakt. Hannen har et hvitt hode med svart isse, og hunnen har et m\xc3\xb8rkt hode med hvite striper. Stjerten er stiv og stikker opp p\xc3\xa5 skr\xc3\xa5tt. Arten lever i sm\xc3\xa5vann og laguner med mye vegetasjon; vannet kan v\xc3\xa6re ferskt eller brakt._NEWLINE_Hvithodeand er en standfugl i Spania, Marokko, Algerie, Tunisia, Tyrkia, Aserbajdsjan, Iran og Afghanistan. Fugler som hekker i Russland, Armenia, Kasakhstan, Kirgisistan, Kina og Mongolia trekker til overvintringsomr\xc3\xa5der p\xc3\xa5 Balkan, Kypros, Midt\xc3\xb8sten, Turkmenistan, Usbekistan og Pakistan. Arten er utd\xc3\xb8dd i Ungarn.  _NEWLINE_Arten er sjelden og i tilbakegang. I 2003 ble det antatt at det fantes 8 000\xe2\x80\x9313 000 individer i verden. Tidlig i det 20. \xc3\xa5rhundre var det trolig over 100 000 individer. Tilbakegangen skyldes at leveomr\xc3\xa5dene er blitt \xc3\xb8delagt p\xc3\xa5 grunn av drenering, oppfylling og forurensing. En stor trussel er genetisk forurensning fra stivhaleand, en n\xc3\xa6rst\xc3\xa5ende amerikansk art som er forvillet i Europa.'